CELEX: 62019CJ0330
Language: mt
Date: 2020-10-08 00:00:00
Title: Sentenza tal-Qorti tal-Ġustizzja (Is-Seba’ Awla) tat-8 ta’ Ottubru 2020.#Staatssecretaris van Financiën vs Exter BV.#Talba għal deċiżjoni preliminari, imressqa mill-Hoge Raad der Nederlanden.#Rinviju għal deċiżjoni preliminari – Unjoni doganali – Regolament (KEE) Nru 2913/92 – Kodiċi Doganali tal-Komunità – Artikolu 121(1) – Proċedura tal-ipproċessar attiv – Rilaxx għal ċirkolazzjoni libera – Tnissil ta’ dejn doganali – Determinazzjoni tad-dejn – Kunċett ta’ ‘elementi ta’ tassazzjoni’ – Teħid inkunsiderazzjoni ta’ miżura tariffarja preferenzjali.#Kawża C-330/19.

SENTENZA TAL-QORTI TAL-ĠUSTIZZJA (Is-Seba’ Awla)
   8 ta’ Ottubru 2020 (
         *1
      )
   “Rinviju għal deċiżjoni preliminari – Unjoni doganali – Regolament (KEE) Nru 2913/92 – Kodiċi Doganali tal-Komunità – Artikolu 121(1) – Proċedura tal-ipproċessar attiv – Rilaxx għal ċirkolazzjoni libera – Tnissil ta’ dejn doganali – Determinazzjoni tad-dejn – Kunċett ta’ ‘elementi ta’ tassazzjoni’ – Teħid inkunsiderazzjoni ta’ miżura tariffarja preferenzjali”
   Fil-Kawża C‑330/19,
   li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Hoge Raad der Nederlanden (il-Qorti Suprema tal-Pajjiżi l-Baxxi), permezz ta’ deċiżjoni tad-19 ta’ April 2019, li waslet fil-Qorti tal-Ġustizzja fit-23 ta’ April 2019, fil-proċedura
   
      Staatsecretaris van Financiën
   
   vs
   
      Exter BV,
   
   IL-QORTI TAL-ĠUSTIZZJA (Is-Seba’ Awla),
   komposta minn A. Kumin (Relatur), President tal-Awla, T. von Danwitz u P. G. Xuereb, Imħallfin,
   Avukat Ġenerali: H. Saugmandsgaard Øe,
   Reġistratur: A. Calot Escobar,
   wara li rat il-proċedura bil-miktub,
   wara li kkunsidrat l-osservazzjonijiet ippreżentati:
   
            –
         
         
            għal Exter BV, minn M. Boekhoud,
         
      
            –
         
         
            għall-Gvern Olandiż, minn M. Bulterman u H. S. Gijzen, bħala aġenti,
         
      
            –
         
         
            għall-Kummissjoni Ewropea, minn F. Clotuche-Duvieusart u P. Vanden Heede, bħala aġenti,
         
      wara li rat id-deċiżjoni, meħuda wara li nstema’ l-Avukat Ġenerali, li l-kawża tinqata’ mingħajr konklużjonijiet,
   tagħti l-preżenti
   
      Sentenza
   
   
            1
         
         
            It-talba għal deċiżjoni preliminari tirrigwarda l-interpretazzjoni tal-Artikolu 121(1) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307, iktar ’il quddiem il-“Kodiċi Doganali”).
         
      
            2
         
         
            Din it-talba tressqet fil-kuntest ta’ tilwima bejn l-iStaatssecretaris van Financiën (is-Segretarju tal-Istat għall-Finanzi, il-Pajjiżi l-Baxxi) u Exter BV, dwar l-applikazzjoni ta’ miżura tariffarja preferenzjali.
         
      
      Il-kuntest ġuridiku
   
   
            3
         
         
            Il-Kodiċi Doganali tħassar u ġie ssostitwit b’effett mill-1 ta’ Mejju 2016 permezz tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, rettifiki fil-ĠU 2013, L 287, p. 90 u fil-ĠU 2016, L 267, p. 2). Madankollu, fid-dawl tad-data tal-fatti inkwistjoni fil-kawża prinċipali, il-Kodiċi Doganali jibqa’ applikabbli għal din il-kawża.
         
      
            4
         
         
            L-Artikolu 20 tal-Kodiċi Doganali kien jipprovdi:
            “1.   Dazji legalment dovuti meta jiġi inkors dejn doganali għandhom ikunu bbażati fuq it-Tariffa Doganali tal-Komunitajiet Ewropej.
            […]
            3.   It-Tariffa Doganali tal-Komunitajiet Ewropej għandha tikkomprendi:
            
                     (a)
                  
                  
                     in-nomenklatura magħquda tal-merkanzija;
                  
               […]
            
                     (ċ)
                  
                  
                     ir-rati u kapi ta’ spejjeż oħra normalment applikabbli għal merkanzija koperta min-nomenklatura magħquda fir-rigward:
                     
                              –
                           
                           
                              dazji doganali
                           
                        […]
                  
               
                     (d)
                  
                  
                     il-miżuri dwar tariffa preferenzjali li jinsabu f’patti ta’ ftehim li l-Komunità kkonkludiet ma’ ċerti pajjiżi jew gruppi ta’ pajjiżi u li jipprovdu għall-għoti ta’ trattament preferenzjali dwar it-tariffa;
                  
               
                     (e)
                  
                  
                     miżuri preferenzjali dwar it-tariffa adottati unilateralment mill-Komunità fir-rigward ta’ ċerti pajjiżi, gruppi ta’ pajjiżi jew territorji;
                  
               
                     (f)
                  
                  
                     miżuri awtonomi sospensivi li jipprovdu għal tnaqqis fi jew eżenzjoni mid-dazji fuq l-importazzjoni imponibbli fuq ċerta merkanzija;
                  
               
                     (g)
                  
                  
                     miżuri oħra tat-tariffa li hemm provdut dwarhom f’leġislazzjoni oħra tal-Komunità.
                  
               […]”
         
      
            5
         
         
            L-Artikolu 114 ta’ dan il-kodiċi, li kien jinsab taħt it-titolu D, intitolat “Proċessar tad-dħul [Proċessar attiv]”, kien jipprovdi:
            “1.   Mingħajr preġudizzju għall-Artikolu 115, il-proċedura ta’ l-ipproċessar tad-dħul [proċedura tal-ipproċessar attiv] għandha tippermetti li s-segwenti merkanzija tintuża fit-territorju doganali tal-Komunità f’operazzjoni ta’ l-ipproċessar waħda jew aktar:
            
                     (a)
                  
                  
                     merkanzija mhux tal-Komunità maħsuba għall-esportazzjoni mill-ġdid mit-territorju doganali tal-Komunità taħt is-sura ta’ prodotti li jikkumpensaw lil xulxin, mingħajr ma tali merkanzija tkun soġġetta għal dazji fuq l-importazzjoni jew miżuri ta’ politika kummerċjali;
                  
               
                     (b)
                  
                  
                     merkanzija meħlusa għal ċirkolazzjoni libera bil-ħlas lura jew remissjoni tad-dazji fuq l-importazzjoni imponibbli fuq dik il-merkanzija kieku tkun esportata mit-territorju doganali tal-Komunità taħt is-sura ta’ prodotti li jikkumpensaw lil xulxin.
                  
               2.   L-espressjonijiet li ġejjin għandu jkollhom it-tifsiriet li ġejjin:
            
                     (a)
                  
                  
                     sistema ta’ sospensjoni: l-arranġamenti ta’ eżenzjonii mill-ipproċessar tad-dħul [ipproċessar attiv] li hemm provdut dwarhom fil-paragrafu 1 (a);
                  
               […]
            
                     (ċ)
                  
                  
                     operazzjonijiet ta’ l-ipproċessar:
                     
                              –
                           
                           
                              it-tħaddim ta’ merkanzija, inkluż it-twaqqif jew l-immontar tagħha jew it-tqegħid tagħha ma’ merkanzija oħra;
                           
                        
                              –
                           
                           
                              l-ipproċessar ta’ merkanzija,
                           
                        
                              –
                           
                           
                              it-tiswija ta’ merkanziji, inkluż ir-restawr tagħhom u t-tqegħid tagħhom f’posthom;
                              u
                           
                        
                              –
                           
                           
                              l-użu ta’ ċerti merkanziji definiti skont il-proċedura tal-kumitat li ma jinstabux fil-prodotti li jikkumpensaw lil xulxin, iżda li jippermettu jew jiffaċilitaw il-produzzjoni ta’ dawk il-prodotti, anke jekk jinħlew kompletament jew parzjalment fil-proċess.
                           
                        
               
                     (d)
                  
                  
                     prodotti li jikkumpensaw lil xulxin: il-prodotti kollha li jirriżultaw minn operazzjonijiet ta’ l-ipproċessar;
                  
               […]”
         
      
            6
         
         
            L-Artikolu 120 tal-imsemmi kodiċi kien jipprevedi:
            “Il-każijiet li fihom u l-kondizzjonijiet li taħthom il-merkanzija fi stat mhux mibdul jew il-merkanziji li jikkumpensaw lil xulxin għandhom jitqiesu li ġew meħlusa għal ċirkolazzjoni libera jistgħu jiġu stabbiliti skont il-proċedura tal-kumitat.”
         
      
            7
         
         
            L-Artikolu 121 tal-Kodiċi Doganali kien ifformulat kif ġej:
            “1.   “Bla ħsara għall-Artikolu 122, meta jiġi inkors dejn doganali, l-ammont ta’ dak id-dejn għandu jiġi stabbilit skond il-bażi ta’ l-elementi ta’ tassazzjoni adatti għall-merkanzija ta’ l-importazzjoni fil-ħin ta’ l-aċċettazzjoni tad-dikjarazzjoni dwar it-tqegħid ta’ din il-merkanzija taħt il-proċedura ta’ l-ipproċessar tad-dħul [proċedura tal-ipproċessar attiv].
            2.   Jekk fil-ħin li jsir referenza għalih fil-paragrafu 1 l-merkanziji ta’ l-importazzjoni jkunu ssodisfaw il-kondizzjonijiet biex jikkwalifikaw għal trattament preferenzjali tat-tariffa taħt il-kwoti jew limiti tat-tariffa, għandhom ikunu eliġibbli għal kull trattament preferenzjali tat-tariffa li jeżisti fir-rigward ta’ merkanziji identiċi fil-ħin ta’ l-aċċettazzjoni tad-dikjarazzjoni ta’ ħelsien għal ċirkolazzjoni libera.”
         
      
      Il-kawża prinċipali u d-domanda preliminari
   
   
            8
         
         
            Exter hija impriża li topera fl-industrija tal-ikel u li tittrasforma idroliżati tal-proteini (iktar ’il quddiem l-“idroliżati”) f’komponent intiż li jservi bħala bażi għall-fabbrikazzjoni ta’ brodu.
         
      
            9
         
         
            F’dan ir-rigward, hija kellha, bejn it-23 ta’ Mejju 2012 u t-23 ta’ Mejju 2015, awtorizzazzjoni sabiex tuża l-proċedura doganali tal-ipproċessar attiv b’applikazzjoni tas-sistema ta’ sospensjoni għall-idroliżati. Fil-perijodu bejn it-12 ta’ Novembru 2012 u s-17 ta’ Ġunju 2013, din l-impriża qiegħdet diversi kunsinni ta’ idroliżati oriġinarji mit-Tajlandja taħt il-proċedura doganali tal-ipproċessar attiv (iktar ’il quddiem il-“prodotti inkwistjoni”).
         
      
            10
         
         
            Fil-mument tal-aċċettazzjoni tad-dikjarazzjonijiet doganali, ir-rata normali tad-dazji doganali li kienet tikkorrispondi għas-subintestatura tariffarja li fiha kienu ġew ikklassifikati dawn il-prodotti kienet ta’ 12.8 %. Madankollu, b’eċċezzjoni għal din ir-rata normali, sal-31 ta’ Diċembru 2013, l-idroliżati kienu jibbenefikaw minn miżura tariffarja preferenzjali b’tali mod li l-imsemmija rata normali għal dawn il-prodotti kienet imnaqqsa għal 8.9 % jekk kienu joriġinaw minn pajjiż benefiċjarju, bħalma hija t-Tajlandja, bis-saħħa tal-Artikolu 6(3) u tal-Artikolu 7 tar-Regolament tal-Kunsill (KE) Nru 732/2008 tat-22 ta’ Lulju 2008 li japplika skema ta’ preferenzi tariffarji ġeneralizzati mill-1 ta’ Jannar 2009 u li jemenda r-Regolamenti (KE) Nru 552/97, Nru 1933/2006 u r-Regolamenti tal-Kummissjoni (KE) Nru 1100/2006 u Nru 964/2007 (ĠU 2008, L 211, p. 1), kif emendat bir-Regolament (UE) Nru 512/2011 tal-Parlament Ewropew u tal-Kunsill tal-11 ta’ Mejju 2011 (ĠU 2011, L 145, p. 28).
         
      
            11
         
         
            Wara l-ipproċessar, Exter iddeċidiet li ma tesportax mill-ġdid parti mill-prodotti inkwistjoni u li ttemm il-proċedura doganali tal-ipproċessar attiv. Hija ddikjarat dawn il-prodotti għar-rilaxx tagħhom għal ċirkolazzjoni libera, f’lottijiet, bejn l-4 ta’ Frar u s-26 ta’ Awwissu 2014.
         
      
            12
         
         
            Fid-dikjarazzjonijiet ikkonċernati, Exter indikat li l-prodotti inkwistjoni kienu jaqgħu taħt il-proċedura doganali tal-ipproċessar attiv b’applikazzjoni tas-sistema tas-sospensjoni, iddeskriviet dawn il-prodotti bħala “idroliżati ta’ proteini” u indikat is-subintestatura tariffarja 21069092 tan-Nomenklatura Magħquda li tinsab fl-Anness I tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), fil-verżjonijiet tiegħu li jirriżultaw, suċċessivament, mir-Regolament tal-Kummissjoni (UE) Nru 1006/2011 tas-27 ta’ Settembru 2011 (ĠU 2011, L 282, p. 1, rettifiki fil-ĠU 2011, L 290, p. 6, fil-ĠU 2012, L 52, p. 32, u fil-ĠU 2012, L 226, p. 8), u mir-Regolament ta’ Implimentazzjoni tal-Kummissjoni (UE) Nru 927/2012 tad-9 ta’ Ottubru 2012 (ĠU 2012, L 304, p. 1). Barra minn hekk, Exter talbet lill-awtorità doganali kompetenti tal-Pajjiżi l-Baxxi (iktar ’il quddiem l-“awtorità doganali”) sabiex tapplika r-rata preferenzjali ta’ 8.9 %, prevista mir-Regolament Nru 732/2008, għall-kalkolu tad-dejn doganali.
         
      
            13
         
         
            Il-miżura tariffarja preferenzjali msemmija fil-punt 10 ta’ din is-sentenza ġiet sospiża għall-perijodu bejn l-1 ta’ Jannar 2014 u l-31 ta’ Diċembru 2016. Din is-sospensjoni, għalhekk, kienet fis-seħħ meta Exter iddikjarat il-prodotti inkwistjoni għar-rilaxx tagħhom għal ċirkolazzjoni libera. Minħabba din is-sospensjoni, l-awtorità doganali ma applikatx ir-rata preferenzjali ta’ 8.9 % iżda ffissat id-drittijiet doganali dovuti billi ħadet inkunsiderazzjoni r-rata ta’ 12.8 %.
         
      
            14
         
         
            Il-Gerechtshof Amsterdam (il-Qorti tal-Appell ta’ Amsterdam, il-Pajjiżi l-Baxxi) ġiet adita b’tilwima dwar il-kwistjoni ta’ jekk l-awtorità doganali kellhiex tieħu inkunsiderazzjoni l-miżura tariffarja preferenzjali fis-seħħ għas-snin 2012 u 2013 meta kkalkolat l-ammont tad-dejn doganali dovut fir-rigward tar-rilaxx għal ċirkolazzjoni libera tal-prodotti inkwistjoni għas-sena 2014. L-istess qorti qieset li, f’sitwazzjoni bħal dik inkwistjoni fil-kawża prinċipali, l-ammont tad-dejn doganali kellu jiġi kkalkolat, konformement mal-Artikolu 121(1) tal-Kodiċi Doganali, fuq il-bażi tal-elementi ta’ tassazzjoni speċifiċi għall-merkanzija importata fil-mument tal-aċċettazzjoni tad-dikjarazzjonijiet dwar it-tqegħid ta’ din il-merkanzija taħt il-proċedura tal-ipproċessar attiv. L-imsemmija qorti rrilevat, b’mod partikolari, li kien paċifiku bejn il-partijiet li, fil-mument tat-tqegħid tal-prodotti inkwistjoni taħt il-proċedura tal-ipproċessar attiv, Exter kienet tissodisfa l-kundizzjonijiet kollha sabiex tibbenefika mir-rata preferenzjali ta’ 8.9 % li kieku, f’dak il-mument, hija kienet iddikjarat dawn il-prodotti għar-rilaxx tagħhom għal ċirkolazzjoni libera u kienet talbet l-applikazzjoni tat-tariffa preferenzjali kkonċernata. Minn dan, il-Gerechtshof Amsterdam (il-Qorti tal-Appell ta’ Amsterdam) ikkonkludiet li, f’dan il-każ, l-awtorità doganali kienet obbligata tapplika r-rata preferenzjali ta’ 8.9 % meta kkalkolat id-dejn doganali li jirriżulta mid-dikjarazzjonijiet ta’ rilaxx għal ċirkolazzjoni libera.
         
      
            15
         
         
            Adita b’appell mis-Segretarju tal-Istat għall-Finanzi, il-Hoge Raad der Nederlanden (il-Qorti Suprema tal-Pajjiżi l-Baxxi) tesponi, fid-deċiżjoni tar-rinviju, żewġ interpretazzjonijiet possibbli tat-termini tal-Artikolu 121(1) tal-Kodiċi Doganali.
         
      
            16
         
         
            Il-qorti tar-rinviju tispjega, l-ewwel, li l-Artikolu 121(1) tal-Kodiċi Doganali jista’ jiġi interpretat fis-sens li l-kunċett ta’ “elementi ta’ tassazzjoni”, fis-sens ta’ din id-dispożizzjoni, jinkludi d-dazji fuq l-importazzjoni u l-miżuri tariffarji preferenzjali msemmija fl-Artikolu 20(3) ta’ dan il-kodiċi. Skont din l-interpretazzjoni, l-ammont mitlub, kemm għall-merkanzija importata fl-istat li kienet kif ukoll għall-prodotti kumpensaturi, għandu jkun dak li kien ikun dovut li kieku l-merkanzija importata ma kinitx tqiegħdet taħt il-proċedura doganali tal-ipproċessar attiv b’applikazzjoni tas-sistema ta’ sospensjoni, iżda kienet irrilaxxata direttament għal ċirkolazzjoni libera. Dan jimplika, fil-kawża ineżami, li l-prodotti inkwistjoni għandhom ikunu suġġetti, b’applikazzjoni tal-Artikolu 121(1) tal-Kodiċi Doganali, għad-dazji fuq l-importazzjoni bir-rati previsti fl-Artikolu 20(3)(ċ) tiegħu, li kienu normalment japplikaw għall-idroliżati fil-mument tal-aċċettazzjoni tad-dikjarazzjonijiet ta’ tqegħid ta’ din il-merkanzija taħt il-proċedura tal-ipproċessar attiv, jiġifieri r-rata preferenzjali ta’ 8.9 %, u għalhekk Exter setgħet tibbenefika mill-applikazzjoni ta’ din ir-rata għas-sena 2014.
         
      
            17
         
         
            It-tieni, il-qorti tar-rinviju tesponi l-interpretazzjoni fis-sens li l-kunċett ta’ “elementi ta’ tassazzjoni”, fis-sens tal-Kodiċi Doganali, ma jkoprix ir-rati normali u preferenzjali. Hija tenfasizza li, minn tal-inqas fil-Pajjiżi l-Baxxi, fil-kuntest tad-determinazzjoni tal-ammont tad-dazji, tat-taxxi u tal-impożizzjonijiet l-oħra legalment dovuti, issir distinzjoni terminoloġika bejn, minn naħa, ir-rati applikabbli fil-forma ta’ rata b’perċentwali jew ta’ dazji speċifiċi kif ukoll eventwali miżuri tariffarji (preferenzjali), u, min-naħa l-oħra, l-elementi ta’ tassazzjoni li għalihom għandhom japplikaw dawn ir-rati u miżuri tariffarji, bħalma huma l-valur, il-piż jew il-kwantità tal-merkanzija. Hija ssostni li din l-interpretazzjoni tosserva l-prinċipju li d-dazji doganali għandhom jiġu kkalkolati skont is-sitwazzjoni legali u fattwali li kienet teżisti fil-mument tat-tnissil tad-dejn doganali. Tali interpretazzjoni timplika, fil-kawża ineżami, li Exter ma setgħetx tibbenefika mill-applikazzjoni tal-miżura tariffarja preferenzjali għas-sena 2014 minħabba li, fil-mument li fih kellu jiġi kkalkolat id-dejn doganali, jiġifieri d-data tal-aċċettazzjoni tad-dikjarazzjoni ta’ rilaxx għal ċirkolazzjoni libera, din il-miżura kienet sospiża u għalhekk ir-rata normali kienet applikabbli mill-ġdid.
         
      
            18
         
         
            Għalkemm il-qorti tar-rinviju tippreferi t-tieni interpretazzjoni, hija tqis li madankollu jibqa’ dubju raġonevoli dwar il-korrettezza tal-analiżi tagħha.
         
      
            19
         
         
            F’dawn iċ-ċirkustanzi, il-Hoge Raad der Nederlanden (il-Qorti Suprema tal-Pajjiżi l-Baxxi) iddeċidiet li tissospendi l-proċedura quddiemha u li tagħmel id-domanda preliminari segwenti lill-Qorti tal-Ġustizzja:
            “L-Artikolu 121(1) tal-[Kodiċi Doganali] jimplika li miżura tariffarja preferenzjali, li xi merkanziji setgħu jibbenefikaw minnha fil-mument tat-tqegħid taħt il-proċedura tal-ipproċessar tad-dħul fil-forma tas-sistema ta’ sospensjoni, tkun għadha tista’ tittieħed inkunsiderazzjoni fl-istadju tad-determinazzjoni tal-ammont tad-dejn doganali li jirriżulta fil-mument tal-ħelsien għal ċirkolazzjoni libera tal-merkanziji msemmija, fl-istat oriġinali jew ipproċessati, meta l-miżura tariffarja msemmija tkun sospiża fid-data tal-aċċettazzjoni tad-dikjarazzjoni ta’ ħelsien għal ċirkolazzjoni libera?”
         
      
      Fuq id-domanda preliminari
   
   
            20
         
         
            Permezz tad-domanda tagħha, il-qorti tar-rinviju qiegħda essenzjalment tistaqsi jekk l-Artikolu 121(1) tal-Kodiċi Doganali għandux jiġi interpretat fis-sens li jipprekludi l-applikazzjoni ta’ miżura tariffarja preferenzjali li timplika rata ta’ dazji doganali mnaqqsa, li kienet fis-seħħ fil-mument tal-aċċettazzjoni tad-dikjarazzjoni tat-tqegħid tal-merkanzija taħt il-proċedura tal-ipproċessar attiv, iżda li kienet sospiża fid-data tal-aċċettazzjoni tad-dikjarazzjoni tar-rilaxx ta’ din il-merkanzija għal ċirkolazzjoni libera.
         
      
            21
         
         
            Skont l-Artikolu 121(1) tal-Kodiċi Doganali, fil-kuntest tal-proċedura tal-ipproċessar attiv, meta jitnissel dejn doganali, l-ammont ta’ dan id-dejn għandu jiġi ddeterminat fuq il-bażi tal-elementi ta’ tassazzjoni speċifiċi għall-merkanzija importata fil-mument tal-aċċettazzjoni tad-dikjarazzjoni ta’ tqegħid ta’ din il-merkanzija taħt il-proċedura tal-ipproċessar attiv.
         
      
            22
         
         
            Għaldaqstant, id-dubju tal-qorti tar-rinviju huwa dwar jekk il-kunċett ta’ “elementi ta’ tassazzjoni”, fis-sens ta’ din id-dispożizzjoni, għandux jiġi interpretat fis-sens li jkopri wkoll ir-rati normali u preferenzjali tad-dazji doganali jew fis-sens li huwa limitat għall-elementi ta’ tassazzjoni li għalihom kellhom jiġu applikati dawn ir-rati, bħalma huma l-klassifikazzjoni tariffarja, il-valur doganali, il-kwantità, in-natura jew l-oriġini tal-merkanzija.
         
      
            23
         
         
            Għandu qabel kollox jiġi rrilevat li l-kunċett ta’ “elementi ta’ tassazzjoni” ma huwiex iddefinit mill-Kodiċi Doganali u li dan tal-aħħar ma fih ebda riferiment għad-dritt tal-Istati Membri fir-rigward tad-determinazzjoni tat-tifsira u tal-portata ta’ dan il-kunċett.
         
      
            24
         
         
            F’dan ir-rigward, għandu jitfakkar li, skont ġurisprudenza stabbilita tal-Qorti tal-Ġustizzja, mir-rekwiżiti kemm tal-applikazzjoni uniformi tad-dritt tal-Unjoni u kemm mill-prinċipju ta’ ugwaljanza jirriżulta li t-termini ta’ dispożizzjoni tad-dritt tal-Unjoni li ma jkun fiha ebda riferiment espliċitu għad-dritt tal-Istati Membri fir-rigward tad-determinazzjoni tat-tifsira u tal-portata tagħha għandhom normalment jingħataw, fl-Unjoni Ewropea kollha, interpretazzjoni awtonoma u uniformi li għandha tiġi mfittxija billi jittieħed inkunsiderazzjoni l-kuntest tad-dispożizzjoni u tal-għan imfittex mil-leġiżlazzjoni inkwistjoni. Għaldaqstant, il-kunċett ta’ “elementi ta’ tassazzjoni” li jinsab fl-Artikolu 121(1) tal-Kodiċi Doganali għandu, minn naħa, jitqies bħala kunċett awtonomu tad-dritt tal-Unjoni u, min-naħa l-oħra, għandu jiġi interpretat billi jittieħdu inkunsiderazzjoni l-għan imfittex mil-leġiżlazzjoni kkonċernata kif ukoll il-kuntest ta’ dan l-artikolu (ara, f’dan is-sens, is-sentenza tal-11 ta’ Mejju 2017, The Shirtmakers, C‑59/16, EU:C:2017:362, punti 21 u 22).
         
      
            25
         
         
            Fir-rigward tal-għan tal-proċedura tal-ipproċessar attiv, għandu jitfakkar li l-Artikolu 114(1) tal-Kodiċi Doganali jipprovdi b’mod partikolari li din il-proċedura tippermetti l-użu fit-territorju doganali tal-Unjoni, sabiex tkun is-suġġett ta’ operazzjoni waħda jew iktar ta’ pproċessar, tal-merkanzija mhux Komunitarja intiża għall-esportazzjoni mill-ġdid barra mill-imsemmi territorju fil-forma ta’ prodotti kumpensaturi, mingħajr ma din il-merkanzija ma tkun suġġetta għad-dazji fuq l-importazzjoni jew għall-miżuri ta’ politika kummerċjali. Skont l-Artikolu 114(2)(a) ta’ dan il-kodiċi, din il-forma tal-proċedura tal-ipproċessar attiv hija msejħa “sistema ta’ sospensjoni”. Skont l-Artikolu 114(2)(ċ) u (3) tal-imsemmi kodiċi, il-prodotti kumpensaturi huma l-prodotti kollha li jirriżultaw minn operazzjonijiet ta’ pproċessar, bħalma huma t-twettiq ta’ xogħol fuq jew it-trasformazzjoni ta’ merkanzija.
         
      
            26
         
         
            L-esportazzjoni mill-ġdid tal-merkanzija f’forma ta’ prodotti kumpensaturi barra mit-territorju doganali tal-Unjoni hija kundizzjoni meħtieġa għall-applikazzjoni tal-proċedura tal-ipproċessar attiv. Minn dan jirriżulta li din il-proċedura tal-aħħar tista’ tiġi applikata legalment biss jekk il-merkanzija tkun verament intiża li tiġi esportata mill-ġdid barra mit-territorju doganali tal-Unjoni, kif ifakkru d-dispożizzjonijiet tal-Artikolu 537 tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (ĠU Edizzjoni Speċjali bil-Malti, Kapitolu 2, Vol. 6, p. 3), kif emendat bir-Regolament tal-Kummissjoni (KE) Nru 993/2001 tal-4 ta’ Mejju 2001 (ĠU Edizzjoni Speċjali bil-Malti, Kapitolu 2, Vol. 11, p. 286), li jipprovdu li min jitlob li jibbenefika minn din il-proċedura għandu jkollu “l-intenzjoni li jerġa’ jesporta” il-merkanzija inkwistjoni (sentenza tal-4 ta’ Ġunju 2009, Pometon, C‑158/08, EU:C:2009:349, punt 23).
         
      
            27
         
         
            F’dan ir-rigward, il-Qorti tal-Ġustizzja speċifikat li l-proċedura tal-ipproċessar attiv, proċedura li timplika s-sospensjoni tad-drittijiet doganali, hija miżura eċċezzjonali intiża li tiffaċilita t-twettiq ta’ ċerti attivitajiet ekonomiċi (ara, f’dan is-sens, is-sentenza tal-14 ta’ Jannar 2010, Terex Equipment et, C‑430/08 u C‑431/08, EU:C:2010:15, punt 42). Fil-fatt, mir-regoli kollha li jikkostitwixxu l-qafas legali tagħha jirriżulta li l-ipproċessar attiv għandu fil-fatt l-għan li jeżenta mid-dazji doganali lil dik il-merkanzija biss li tkun iddaħħlet fit-territorju doganali tal-Unjoni b’mod temporanju biss, sabiex tkun is-suġġett ta’ xogħol, ta’ tiswija jew ta’ pproċessar u li mbagħad tkun esportata mill-ġdid, b’tali mod li b’hekk jiġi evitat li tiġi ppenalizzata l-attività ekonomika tal-Istati Membri tal-Unjoni (sentenza tal-4 ta’ Ġunju 2009, Pometon, C‑158/08, EU:C:2009:349, punt 24).
         
      
            28
         
         
            B’dan premess, mill-Artikolu 120 tal-Kodiċi Doganali jirriżulta li l-merkanzija fi stat mhux mibdul jew il-prodotti kumpensaturi jistgħu jiġu rrilaxxati għal ċirkolazzjoni libera, li jagħti lok għat-tnissil ta’ dejn doganali, konformement mal-Artikolu 121 ta’ dan il-kodiċi.
         
      
            29
         
         
            Għandu jittieħed inkunsiderazzjoni wkoll il-fatt li miżuri tariffarji preferenzjali bħal dawk inkwistjoni fil-kawża prinċipali jagħmlu parti minn skema ta’ preferenzi tariffarji ġġeneralizzati ddeterminata mill-Kunsill tal-Unjoni Ewropea permezz ta’ regolament intiż li japplika għal perijodu partikolari. Issa, kif tirrileva ġustament il-Kummissjoni Ewropea, li kieku l-kunċett ta’ “elementi ta’ tassazzjoni”, li jinsab fl-Artikolu 121(1) tal-Kodiċi Doganali, kien jinkludi r-rata ta’ dazji doganali applikabbli, operatur ekonomiku kien ikun jista’ jagħżel li jqiegħed il-merkanzija għal żmien itwal taħt il-proċedura tal-ipproċessar attiv, sabiex jirrilaxxaha għal ċirkolazzjoni libera biss wara li r-rata preferenzjali tkun ġiet sospiża jew imneħħija, u, b’hekk, din il-merkanzija tkun is-suġġett ta’ rata ta’ dazji doganali mnaqqsa, filwaqt li l-istess prodott importat minn operatur ieħor fil-mument ta’ dan ir-rilaxx għal ċirkolazzjoni libera jkun suġġett għal rata normali. Il-possibbiltà li tinħoloq tali distorsjoni tal-kompetizzjoni tmur kontra l-għan tal-proċedura tal-ipproċessar attiv, kif imfakkar fil-punt 27 ta’ din is-sentenza.
         
      
            30
         
         
            Fir-rigward tal-kuntest tal-Artikolu 121(1) tal-Kodiċi Doganali, din id-dispożizzjoni għandha tinqara fid-dawl tal-Artikolu 121(2) ta’ dan il-kodiċi. Din id-dispożizzjoni tal-aħħar tipprevedi li, meta l-merkanzija importata kienet tissodisfa, fil-mument tal-aċċettazzjoni tad-dikjarazzjoni ta’ tqegħid ta’ din il-merkanzija taħt il-proċedura tal-ipproċessar attiv, il-kundizzjonijiet sabiex tibbenefika minn trattament tariffarju preferenzjali fil-kuntest ta’ kwoti tariffarji jew ta’ limiti tariffarji, l-imsemmija merkanzija tista’ tibbenefika mit-trattament tariffarju preferenzjali eventwalment previst għal merkanzija identika fil-mument tal-aċċettazzjoni tad-dikjarazzjoni ta’ rilaxx għal ċirkolazzjoni libera.
         
      
            31
         
         
            Issa, l-Artikolu 121(2) tal-Kodiċi Doganali jkun superfluwu jekk il-kunċett ta’ “elementi ta’ tassazzjoni”, li jinsab fl-Artikolu 121(1) ta’ dan il-kodiċi, jiġi interpretat fis-sens li jinkludi r-rati normali u preferenzjali tad-dazji doganali.
         
      
            32
         
         
            Għaldaqstant, dan il-kunċett ma għandux jiġi interpretat fis-sens li jinkludi r-rati normali u preferenzjali tad-dazji doganali iżda fis-sens li jinkludi biss l-elementi li għalihom japplikaw tali rati.
         
      
            33
         
         
            Kif issostni ġustament il-qorti tar-rinviju, din l-interpretazzjoni tal-kunċett ta’ “elementi ta’ tassazzjoni” hija konsistenti mal-prinċipju li d-dazji doganali għandhom jiġu kkalkolati skont is-sitwazzjoni prevalenti fil-mument tat-tnissil tad-dejn doganali.
         
      
            34
         
         
            Fid-dawl tal-kunsiderazzjonijiet preċedenti kollha, ir-risposta li għandha tingħata għad-domanda magħmula hija li l-Artikolu 121(1) tal-Kodiċi Doganali għandu jiġi interpretat is-sens li jipprekludi l-applikazzjoni ta’ miżura tariffarja preferenzjali li timplika rata ta’ dazji doganali mnaqqsa, li kienet fis-seħħ fil-mument tal-aċċettazzjoni tad-dikjarazzjoni tat-tqegħid tal-merkanzija taħt il-proċedura tal-ipproċessar attiv, iżda li kienet sospiża fid-data tal-aċċettazzjoni tad-dikjarazzjoni tar-rilaxx ta’ din il-merkanzija għal ċirkolazzjoni libera.
         
      
      Fuq l-ispejjeż
   
   
            35
         
         
            Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
         
       
         
            Għal dawn il-motivi, Il-Qorti tal-Ġustizzja (Is-Seba’ Awla) taqta’ u tiddeċiedi:
         
       
            
               
                  L-Artikolu 121(1) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità għandu jiġi interpretat is-sens li jipprekludi l-applikazzjoni ta’ miżura tariffarja preferenzjali li timplika rata ta’ dazji doganali mnaqqsa, li kienet fis-seħħ fil-mument tal-aċċettazzjoni tad-dikjarazzjoni tat-tqegħid tal-merkanzija taħt il-proċedura tal-ipproċessar attiv, iżda li kienet sospiża fid-data tal-aċċettazzjoni tad-dikjarazzjoni tar-rilaxx ta’ din il-merkanzija għal ċirkolazzjoni libera.
               
            
          
            
               
                  Firem
               
            
         (
         *1
      )	Lingwa tal-kawża: l-Olandiż.